b"\n_START_ARTICLE_\nMaile Flanagan\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nFlanaganin is\xc3\xa4 ty\xc3\xb6skenteli vakojaana Yhdysvaltain armeijalle, ja is\xc3\xa4n t\xc3\xb6iden vuoksi perhe muutti Flanaganin ollessa 4,5-vuotias Bangkokiin, Thaimaahan. H\xc3\xa4n oli 10-vuotias kun perhe muutti Saksaan, jossa he asuivat N\xc3\xbcrnbergiss\xc3\xa4 ja M\xc3\xbcncheniss\xc3\xa4. Flanagan valmistui M\xc3\xbcnchenin amerikkalaisesta high schoolista vuonna 1983 ja muutti sen j\xc3\xa4lkeen takaisin Yhdysvaltoihin, jossa h\xc3\xa4n opiskeli Bostonin collegessa._NEWLINE_Flanagan on kertonut julkisesti olevansa lesbo, ja h\xc3\xa4n on naimisissa Lesa Hammettin kanssa.\n_START_SECTION_\nN\xc3\xa4yttelij\xc3\xa4n\xc3\xa4\n_START_PARAGRAPH_\nValmistuttuaan collegesta vuonna 1987 h\xc3\xa4n muutti Washingtonin kautta Minneapolisiin, jossa Flanagan liittyi komediaseurueeseen Every Mother's Nightmare. Ryhm\xc3\xa4\xc3\xa4n kuului muun muassa Wayne Wilderson, Tom McCarthy, Andrea Beutner, Peter Civetta ja Nancy Walls. Samalla h\xc3\xa4n esiintyi teatterissa ja stand up koomikkona._NEWLINE_Vuonna 1996 Flanagan muutti Los Angelesiin, jossa h\xc3\xa4n jatkoi teatterissa n\xc3\xa4yttelemist\xc3\xa4. Kaksi vuotta my\xc3\xb6hemmin Flanagan teki ensimm\xc3\xa4iset esiintymisens\xc3\xa4 televisiossa, kun h\xc3\xa4nell\xc3\xa4 oli vieraileva rooli sketsisarjassa MADtv ja cameorooli elokuvassa Overnight Delivery. Samana vuonna Flanagan teki ensimm\xc3\xa4isen \xc3\xa4\xc3\xa4niroolinsa animaatioon MiB \xe2\x80\x93 Men in Black. Sittemmin 2000-luvulta l\xc3\xa4htien h\xc3\xa4n on tehnyt \xc3\xa4\xc3\xa4nirooleja n\xc3\xa4ytelm\xc3\xa4roolien ohella animaatoihin ja mainoksiin. Flanagan sai ensimm\xc3\xa4isen p\xc3\xa4\xc3\xa4roolin animaatiosarjasta Vekarat vuonna 2003 ja oli ehdokkaana vuonna 2005 Annie-palkinnon voittajaksi parhaasta \xc3\xa4\xc3\xa4niroolista animaatiosarjassa. Samaisesta \xc3\xa4\xc3\xa4niroolista h\xc3\xa4net palkittiin vuotta my\xc3\xb6hemmin Daytime Emmylla. Samoihin aikoihin Flanagan aloitti Naruto-sarjan p\xc3\xa4\xc3\xa4hahmon Naruto Uzumakin dubbaamisen englanniksi, jonka my\xc3\xb6t\xc3\xa4 h\xc3\xa4n on toiminut hahmon roolissa niin elokuvissa, kuin videopeleiss\xc3\xa4. Flanagan on vieraillut my\xc3\xb6s televisiosarjoissa T\xc3\xa4ydelliset naiset, Teho-osasto, Greyn anatomia ja Reno 911!. Vuonna 2008 h\xc3\xa4n oli k\xc3\xa4sikirjoittamassa ja tuottamassa n\xc3\xa4yttelem\xc3\xa4ss\xc3\xa4\xc3\xa4n komediasarjassa 3Way."